รอ ครม.สรุปวันอภิปรายทั่วไปประเด็นถวายสัตย์ปฎิญาณ ส่วนจะประชุมลับหรือไม่ ให้ทุกฝ่ายพิจารณาตามความเหมาะสม
รองนายกรัฐมนตรี เปิดเผย รอ ครม.สรุปวันอภิปรายทั่วไปประเด็นถวายสัตย์ปฎิญาณ ส่วนจะประชุมลับหรือไม่ ให้ทุกฝ่ายพิจารณาตามความเหมาะสมนายวิษณุ เครืองาม รองนายกรัฐมนตรี กล่าวถึงกำหนดวันการอภิปรายทั่วไป กรณีการถวายสัตย์ปฏิญาณว่า ต้องรอคณะรัฐมนตรีพิจารณา ซึ่งช่วงวันที่เหมาะสม หากพิจารณาตามที่นายชวน หลีกภัย ประธานสภาผู้แทนราษฎรมีความเห็นคือไม่อยากให้กระทบวันประชุมสภาผู้แทนราษฎร เพื่อให้ ส.ส.ได้ทำภารกิจ ดังนั้นก็จะเหลือวันศุกร์ที่ 6 กันยายนหรือวันที่ 13 กันยายน 2562 และหากนายกรัฐมนตรี ติดภารกิจก็อาจจะต้องใช้วันประชุมสภาฯ ส่วนจะใช้ระยะเวลากี่วัน ขึ้นอยู่กับผู้อภิปรายว่ามีคำถามมากน้อยขนาดไหน และเข้าใจว่าขณะนี้นี้มีอยู่ 2 ประเด็นจึงต้องคำนวณเวลาให้เหมาะสมนายวิษณุ ยังกล่าวว่า ส่วนการจะเสนอให้เป็นการประชุมลับนั้น ตามข้อบังคับการประชุมสภาฉบับใหม่ ครม.จะเป็นผู้เสนอหรือสมาชิกสภาผู้แทนราษฎรจะเสนอก็ได้ โดยอาจเสนอให้ประชุมลับทั้งหมดหรือจะประชุมลับเฉพาะช่วงที่มีเนื้อหาล่อแหลม ซึ่งหากสภาฯเห็นสมควรว่าควรเป็นการประชุมที่เปิดเผยได้ทั้งหมด รัฐบาลก็ไม่ขัดข้อง แต่ทั้งนี้ต้องคำนึงถึงสถานการณ์เป็นหลัก